ומתאהבים, אבל אהבה זו עם כל יופייה ועצמתה היא אהבת בוסר. קיום יחסי מין, מאוד לא רצויים בגיל זה. נשיקות וחיבוקים שנעשים בצינעה, בהסכמה הדדית ומתוך אהבה, אין בהם כל רע. אבל להתנשק ולהתחבק כמשחק, לפי הגרלה, בלחץ חברתי ובאווירה של אורגיה, זה מעשה נפסד. אל תלכלכו את הדבר הנפלא, והייתי אומר אפילו הקדוש הזה, ששמו אהבה על ידי הפיכתו לספורט. יש שאלות?" לא היו שאלות, הורדנו את הראש מבוישים, ואני בפעם הראשונה בחיי, הבנתי מה עובר עלי, או לפחות ידעתי לקרוא לזה בשם, אני מאוהב בדליה. מאותה שיחה חשבתי על דליה במושגים של אהבה, ולא פעם עמדתי להתוודות בפניה, אבל תמיד הפריע משהו, או מישהו.  כשחגגתי את בר המצווה שלי קנתה לי הכיתה בהשראת המנהל, ספר עב כרס ומשעמם: "העלייה השנייה." כל מה שקראתי בו אי פעם, ועשיתי זאת מאות פעמים, הייתה ההקדשה שכתבה דליה בשם הכיתה, בכתב ידה העגול והמסודר:  לדני היקר! לבר המצווה,  עלה והצלח בכל אשר  תפנה מאחלים: חבריך בכיתה ח' בית חינוך א' של זרם העובדים.   ג' שבט  תש"י  ליטפתי את הכתוב, הרחתי אותו ונשקתי לו, וכך המשכתי שנים רבות לאחר שנפרדו דרכנו.    שנת הלימודים חלפה במהירות,